Motorbom in Mogadisjoe eis talle – praag.co.za
"Gewapende mans het vanuit 'n verbygaande voertuig op die skare losgebrand en kort daarna, nadat polisieversterkings op die toneel opgedaag het, het 'n motor ontplof wat vol plofstof gelaai was," het 'n woordvoerder van die plaaslike polisie, Ahmed ­Abdiweli, gesê.
Die meeste van die slagoffers was burgerlikes.
Ooggetuies sê die gewapende mans het eers op 'n regeringsamptenaar se voertuig begin skiet. Dit het tot 'n oor-en-weer-skietery met die amptenaar se veiligheidsbegeleiding gelei.
"Die gewapende mans, wat in 'n voertuig gery het, het die ampenaar se motor aangeval en daarna het 'n skietery uitgebreek waarna 'n harde ontploffing gehoor is," het Abdi Mudey gesê. Volgens hom het die aanval naby die Makka al-Mukarama-pad plaasgevind.
Niemand het onmiddellik verantwoordelikheid vir die aanval aanvaar nie, maar Somalië se al-­Sjabaab-insurgente het in die verlede 'n reeks aanvalle in die hoofstad uitgevoer.
Hulle is in die middel van 2011 uit Mogadisjoe verban, maar die organisasie wat bande met ­Al-Kaïda het, beheer groot dele van die platteland, van waar dit aanvalle uitvoer.
Dit veg om die internasionaal erkende regering in Mogadisjoe omver te werp, wat die beskerming van 'n ­Afrika-Unie-mag van 22 000 geniet.
Skrywer praagGepubliseer op 21 Desember 2015 Kategorieë Internasionale nuus, NuusSleutelwoord afrika-unie, islam, Mogadisjoe, Somalië